З гары  
*Васіль Жуковіч*

Як садзіўся ехаць Санька

ля натоўпу[[1]](#footnote-1) дзетвары,

неяк выслізнулі санкі

і памчаліся з гары.

Доўга чуўся дружны смех,

што не ехаў Санька — бег.

Потым выйшла так, што Санька

сам паехаў па лядку.

На гары ляжалі санкі,

спачывалі на баку.

Зноў усім была пацеха,

што на футры Санька з’ехаў.

Ды знайшоўся камандзір —

добры сябра Федзя, —

узяў малога «на буксір»

і сказаў:

— Паедзем!

Шпарка ехалі сябры

з наравістае[[2]](#footnote-2) гары.

1. *Нато́ўп дзетвары* — шмат дзяцей. [↑](#footnote-ref-1)
2. *Нараві́стая* — тут: гара, якая патрабуе ад дзяцей спрыту, смеласці ў час спуску з яе. [↑](#footnote-ref-2)